22 Julie: Trou is nie perdekoop nie. – Jan van der Watt - www.bybelkennis.co.za
by Mitch Kalp · Published 22/07/2017 · Updated 11/07/2017
1 Kor 7:25-40 (fokus 7:36-40)
Daar is ‘n ou gesegde: As jy dink trou is perdekoop kry jy dalk ‘n donkie. Jy kies nie sommer een oggend vinnig op ‘n “fundisie” ‘n huweliksmaat nie, want die persoon wat jy kry gaan nie in die “stal” slaap nie, maar in jou bed.
Om te trou is soos om ‘n koek te bak. Die troue is net die openbare verklaring dat julle tweetjies meen julle het saam die regte bestanddele om ‘n lekker koek te bak. As die dominee sê: “Julle is nou man en vrou” begin die bakkery eers en dit duur lewenslank. Nou weet ons dat as jy die regte bestanddele op die verkeerde manier meng, misluk die koek. As ons te min of te veel van sekere bestanddele insit proe die koek na niks. As daar te veel hitte met die bakkery is, brand die koek swart en te min hitte kan die koek laat platval. Nee, ‘n mens moet dit reg doen, van die begin af… en nooit ophou om dit reg te doen nie. Dit is ‘n lewenslange proses, want jy koop nie sommer vinnig ‘n perd nie, jy trou ‘n lewensmaat.
In die huwelik kry jy baie, maar jy moet meer gee; jy moet jouself gee met al jou “bestanddele”. Dit vat harde werk en baie opoffering om saam met jou lewensmaat die regte mates en mengsels in julle huwelik te kry. Maar jy moet bereid wees om dit te gee. Die huwelik vra konstante, harde werk, elke dag. As jy dit verwaarloos, moet jy verwag dat daar iets met die bakkery verkeerd kan loop. En dan is daai koek sleg.
Pas jou huwelik op deur genoeg aandag te gee aan hoe jy dit “bak”.
Laaste 30: 19,625
Laaste 365 Dae: 497,742